Dalam keadaan tertentu, pihak bank juga boleh dianggap sebagai pengarah bayangan jika bank berkenaan sering mencampuri dan mempengaruhi keputusan lembaga pengarah sesebuah syarikat. Selain daripada itu, pemegang syer yang mengawal dan menguasai sesebuah syarikat atau syarikat pemegang juga boleh dianggap sebagai pengarah bayangan oleh undang-undang: Kuwait Asia Bank EC lwn National Mutual Life Nominees Ltd (1990). Ini kerana seseorang individu atau sesebuah syarikat yang mengawal dan menguasai majoriti daripada modal syer sesebuah syarikat biasanya akan mempunyai pengaruh yang besar ke atas lembaga pengarah dalam menentukan hala cara dan tuju arah sesebuah syarikat itu walaupun mereka tidak dilantik secara rasmi sebagai pengarah syarikat.